
Për përbërjen dhe mënyrën e funksionimit të komitetit kombëtar 
të shëndetit mendor
(ndryshuar me VKM-në nr. 539, datë 13.9.2023)
(i përditësuar)

Në mbështetje të nenit 100 të Kushtetutës dhe të pikës 1 të nenit 30 të ligjit nr. 44/2012 “Për shëndetin mendor”, me propozimin e Ministrit të Shëndetësisë, Këshilli i Ministrave

Vendosi:

1. Ngritjen e Komitetit Kombëtar të Shëndetit Mendor (në vijim “KKSHM”), organ këshillimor i ministrit përgjegjës për shëndetësinë, i cili të kryesohet nga zëvendësministri përgjegjës për shëndetësinë dhe ka në përbërje këta anëtarë:
a) drejtuesin e njësisë që mbulon çështje të shëndetit publik e të kujdesit shëndetësor parësor në ministrinë përgjegjëse për shëndetësinë;
b) drejtuesin e njësisë që mbulon çështje të planifikimit spitalor në ministrinë përgjegjëse për shëndetësinë;
c) drejtuesin e njësisë që mbulon çështje të planifikimit financiar në ministrinë përgjegjëse për shëndetësinë;
ç) drejtuesin e njësisë që mbulon çështjet juridike në ministrinë përgjegjëse për shëndetësinë;
d) drejtuesin e njësisë që mbulon çështjet e shërbimeve sociale në ministrinë përgjegjëse për mbrojtjen sociale;
dh) përfaqësuesin e ministrisë përgjegjëse për çështjet e drejtësisë;
e) përfaqësuesin e ministrisë përgjegjëse për çështjet e arsimit;
ë) përfaqësuesin e ministrit përgjegjës për fëmijët dhe rininë;
f) shefin e Shërbimit të Psikiatrisë në QSUT;
g) drejtuesin e Qendrës Kombëtare të Urgjencës Mjekësore;
gj) përfaqësuesin e Qendrës Kombëtare Terapeutike dhe Rehabilituese për Fëmijët;
h) përfaqësuesin e Operatorit të Shërbimeve të Kujdesit Shëndetësor; 
i) përfaqësuesin e Institutit të Shëndetit Publik;
j) përfaqësuesin e Fondit të Sigurimit të Detyrueshëm të Kujdesit Shëndetësor; 
k) përfaqësuesin e Shërbimit Social Shtetëror;
l) përfaqësuesin e Agjencisë së Sigurimit të Cilësisë së Kujdesit Shëndetësor dhe Shoqëror;
ll) përfaqësuesin e Drejtorisë së Përgjithshme të Burgjeve, që mbulon çështjet e personave me çrregullime të shëndetit mendor me masë mjekësore;
m) përfaqësuesin e Komisionerit për Mbrojtjen nga Diskriminimi;
n) përfaqësuesin e Avokatit të Popullit;
nj) përfaqësuesin e Policisë së Shtetit;
o) përfaqësuesin e shërbimeve komunitare të shëndetit mendor, i caktuar nga ministri përgjegjës për shëndetësinë;
p) përfaqësuesin e spitaleve psikiatrike, i caktuar nga ministri përgjegjës për shëndetësinë;
q) përfaqësuesin e Shoqatës së Bashkive.
2. Në mbledhjet e KKSHM-së ftohen të marrin pjesë përfaqësues nga përdoruesit/familjarët e përdoruesve të shërbimeve të shëndetit mendor dhe përfaqësues të organizatave të shoqërisë civile, që promovojnë dhe mbrojnë të drejtat e personave me çrregullime të shëndetit mendor, si dhe përfaqësues nga organizma të ndryshëm ndërkombëtarë, që kanë zyrat e përfaqësimit në Shqipëri dhe kanë në fushën e veprimtarisë së tyre çështje të shëndetit mendor.
3. Kryetari i KKSHM-së ka këto detyra:
- përfaqëson KKSHM-në dhe siguron një mjedis mbështetës në KKSHM, bashkërendimin ndërdisiplinar, ndërsektorial dhe ndërinstitucional, shkëmbimin e informacionit, të dijeve dhe përvojës, duke mundësuar ndërveprimin e bashkëpunimin ndërmjet aktorëve brenda dhe jashtë vendit, në fushën e shëndetit mendor;
- vendos për rendin e ditës së mbledhjeve;
- planifikon dhe organizon mbledhjet;
- thërret dhe drejton mbledhjet e Komitetit.
4. Sektori që mbulon çështje të shëndetit mendor në ministrinë përgjegjëse për shëndetësinë, shërben si sekretariat teknik i këtij Komiteti dhe kryen këto detyra:
a) merr të gjitha masat organizative për përgatitjen e mbledhjeve të Komitetit;
b) informon me shkrim të gjithë anëtarët e Komitetit për mbledhjet e ardhshme dhe u dërgon të gjitha dokumentet;
c) mban procesverbalin e mbledhjeve;
ç) dërgon procesverbalin e mbledhjes brenda 7 (shtatë) ditëve nga mbajtja e mbledhjes;
d) informon anëtarët e Komitetit për ditën, orën dhe rendin e ditës së mbledhjeve të jashtëzakonshme;
dh) mban dokumentacionin e KKSHM-së.
5. Komiteti Kombëtar i Shëndetit Mendor këshillon ministrin përgjegjës për shëndetësinë për: 
a) zhvillimin e politikave për ruajtjen dhe përmirësimin e shëndetit mendor të fëmijëve, adoleshentëve, të rinjve, të rriturve, të moshuarve në Shqipëri;
b) deinstitucionalizimin e orientimin komunitar të shërbimeve të shëndetit;
c) ofrimin e bashkërenduar të shërbimeve shëndetësore dhe sociale, parandaluese, trajtuese, rehabilituese dhe riintegruese;
ç) mundësimin e një zinxhiri shërbimesh për shëndetin mendor, që të jenë cilësore, të disponueshme, të pranueshme dhe të arritshme për të gjithë;
d) mbrojtjen e të drejtave të personave me çrregullime të shëndetit mendor përgjatë gjithë harkut të jetës, në komunitet, në institucione të kujdesit shëndetësor e social, me shtretër dhe pa shtretër, si dhe në institucionet e ekzekutimit të vendimeve penale dhe në institucionet e posaçme mjekësore;
dh) rajonizimin e rrjeteve të plota të shërbimeve të shëndetit mendor, në harmoni me planet e ristrukturimit dhe racionalizimit të shërbimeve të kujdesit shëndetësor parësor e spitalor;
e) ndërmarrjen e nismave ligjore e nënligjore për shëndetin mendor dhe zbatimin e legjislacionit përkatës;
ë) monitorimin dhe vlerësimin e zbatimit të politikave të shëndetit mendor.
6. Komiteti Kombëtar i Shëndetit Mendor mblidhet rregullisht 2 herë në vit ose, për çështje të veçanta, thirret nga kryetari apo shumica e anëtarëve. Ai drejtohet nga kryetari ose zëvendësi i deleguar prej tij. Mbledhjet e KKSHM-së zhvillohen kur janë të pranishëm 2/3 e anëtarëve.
7. Komiteti Kombëtar i Shëndetit Mendor shqyrton vlerësimet, komentet dhe sugjerimet e bëra nga misione të ndryshme vendase e ndërkombëtare dhe këshillon ministrin për zgjidhjet e problemeve që prekin të drejtat e personave me çrregullime të shëndetit mendor.
7/1. Komiteti ngre nënkomitetin për shqyrtimin e çështjeve të lidhura me shëndetin mendor të fëmijëve dhe adoleshentëve, i cili përbëhet nga ekspertë të fushës, që mbulojnë çështje të ndryshme lidhur me mirëqenien e shëndetin mendor të fëmijëve dhe adoleshentëve. Nënkomiteti asiston komitetin për analizë dhe vlerësim të situatës së shëndetit mendor të fëmijëve dhe adoleshentëve e shërbimeve sociale dhe shëndetësore përkatëse. Nënkomiteti i propozon komitetit ndërhyrje strategjike apo programatike, si dhe ndryshime rregullatore, të cilat synojnë përmirësimin e shëndetit mendor për fëmijët dhe adoleshentët.
8. Raportet, deklaratat, opinionet e rekomandimet e KKSHM-së miratohen me shumicën e thjeshtë të anëtarëve të tij dhe botohen në faqen zyrtare të Ministrisë së Shëndetësisë.
9. Ngarkohet Ministria e Shëndetësisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.
Kryeministri
Sali Berisha
